CELEX: 32012D0640
Language: hu
Date: 2012-10-11 00:00:00
Title: 2012/640/EU: A Bizottság végrehajtási határozata ( 2012. október 11. ) az ICES VIIIc körzetben és a Cádizi-öböl kivételével a IXa körzetben halászatra fordítható többletnapok Spanyolország számára történő odaítéléséről (az értesítés a C(2012) 7086. számú dokumentummal történt)

17.10.2012   
            
            
               HU
            
            
               Az Európai Unió Hivatalos Lapja
            
            
               L 284/13
            
         A BIZOTTSÁG VÉGREHAJTÁSI HATÁROZATA
   (2012. október 11.)
   az ICES VIIIc körzetben és a Cádizi-öböl kivételével a IXa körzetben halászatra fordítható többletnapok Spanyolország számára történő odaítéléséről
   (az értesítés a C(2012) 7086. számú dokumentummal történt)
   (Csak a spanyol nyelvű szöveg hiteles)
   (2012/640/EU)
   AZ EURÓPAI BIZOTTSÁG,
   tekintettel az Európai Unió működéséről szóló szerződésre,
   tekintettel a nemzetközi tárgyalások vagy megállapodások hatálya alá nem tartozó bizonyos halállományok és halállománycsoportok tekintetében az uniós hajók számára rendelkezésre álló halászati lehetőségeknek a 2012. évre történő meghatározásáról szóló, 2012. január 17-i 43/2012/EU tanácsi rendeletre (1) és különösen annak IIB. melléklete 8. pontjára,
   mivel:
   
               (1)
            
            
               A 43/2012/EU rendelet IIB. mellékletének 5.1. pontja, a melléklet I. táblázatával összefüggésben meghatározza azon napok maximális számát, amelyek során a legalább 10 méter teljes hosszúságú, fedélzetükön szabályozott halászeszközöket (32 mm-es vagy annál nagyobb szembőségű vonóhálókat, kerítőhálókat, illetve ezekhez hasonló halászeszközöket, továbbá 60 mm-es vagy annál nagyobb szembőségű kopoltyúhálókat vagy fenékhorogsorokat) szállító uniós halászhajók a 2012. február 1. és 2013. január 31. közötti időszakban az ICES VIIIc körzetben és a Cádizi-öböl kivételével a IXa körzetben tartózkodhatnak.
            
         
               (2)
            
            
               A 43/2012/EU rendelet IIB. mellékletének 8.5. pontja lehetővé teszi a Bizottság számára, hogy a 2011. február 1. és 2012. január 31. közötti végleges tevékenységbeszüntetések alapján végrehajtási aktus útján halászatra fordítható többletnapokat osszon ki, amelyekre vonatkozóan a lobogó szerinti tagállam engedélyezheti a szabályozott halászeszközöket szállító valamely hajójának az adott területen való tartózkodást.
            
         
               (3)
            
            
               2012. június 28-án Spanyolország kérelmet nyújtott be, amely szerint 2011. február 1. és 2012. január 31. között nyolc hajó szüntette be véglegesen a tevékenységet. A benyújtott adatok és az említett melléklet 8.2. pontjában meghatározott számítási módszer alapján Spanyolország számára a szóban forgó melléklet 1. pontjában említett hajók vonatkozásában indokolt 7 többletnapot biztosítani a 2012. február 1. és 2013. január 31. közötti időszakra.
            
         
               (4)
            
            
               Az e határozatban előírt intézkedések összhangban vannak a Halászati és Akvakultúra-ágazati Irányítóbizottság véleményével,
            
         ELFOGADTA EZT A HATÁROZATOT:
   1. cikk
   A szabályozott halászeszközöket szállító és a 43/2012/EU rendelet IIB. mellékletének 6.1. pontjában említett különleges feltételek alá nem tartozó, Spanyolország lobogója alatt közlekedő hajók vonatkozásában az említett melléklet I. táblázatában megállapított, az ICES VIIIc körzetben és a Cádizi-öböl kivételével a IXa körzetben halászatra fordítható napok maximális számát évi 157 napra kell emelni.
   2. cikk
   Ennek a határozatnak a Spanyol Királyság a címzettje.
   
      Kelt Brüsszelben, 2012. október 11-én.
      
         
            a Bizottság részéről
         
         Maria DAMANAKI
         
            a Bizottság tagja
         
      
   
   
      (1)  HL L 25., 2012.1.27., 1. o.